आईसीसी पुरस्कार : जहीर तीन श्रेणियों में नामांकित  
भारत के तेज गेंदबाज जहीर खान को इस साल एलजी आईसीसी पुरस्कारों के लिये तीन श्रेणियों में नामांकित किया गया है।
टखने की चोट के कारण अगले चार महीनों के लिए क्रिकेट से बाहर हुए भारत के तेज गेंदबाज जहीर खान को इस साल एलजी आईसीसी पुरस्कारों के लिए तीन श्रेणियों में नामांकित किया गया है। यह पुरस्कार समारोह 12 सितंबर को लंदन आयोजित किया जाएगा।  जहीर के अलावा तीन अन्य भारतीय क्रिकेटर राहुल द्रविड़, सचिन तेंदुलकर और कप्तान महेंद्र सिंह धोनी को भी दो-दो श्रेणियों में शामिल किया गया है।  भारत के इस तेज गेंदबाज के अलावा पांच अन्य क्रिकेटर इंग्लैंड के जोनाथन ट्राट और ग्रीम स्वान, दक्षिण अफ्रीका के एबी डिविलियर्स और हाशिम अमला तथा आस्ट्रेलिया के शेन वाटसन को तीन अलग अलग श्रेणियों में नामित किया गया।  नामांकित हुए खिलाड़ियों की लंबी सूची में जहीर का नाम सर गारफील्ड सोबर्स ट्राफी के लिए साल के सर्वश्रेष्ठ आईसीसी क्रिकेटर पुरस्कार के अलावा वर्ष के टेस्ट खिलाड़ी और वर्ष के वनडे खिलाड़ी के वर्ग में शामिल किया गया है।  तेंदुलकर और द्रविड़ भी वर्ष के सर्वश्रेष्ठ क्रिकेटर और वर्ष के सर्वश्रेष्ठ टेस्ट क्रिकेटर की सूची में हैं जबकि धोनी को वर्ष का सर्वश्रेष्ठ वनडे खिलाड़ी और एलजी पीपुल्स च्वाइस पुरस्कार के वर्ग में नामांकित किया गया है।  इस साल के आईसीसी पुरस्कारों में नामांकित खिलाड़ियों में अन्य भारतीय क्रिकेटर इशांत शर्मा (वर्ष के सर्वश्रेष्ठ टेस्ट खिलाड़ी), हरभजन सिंह (वर्ष के सर्वश्रेष्ठ टेस्ट खिलाड़ी), गौतम गंभीर (वर्ष के सर्वश्रेष्ठ वनडे खिलाड़ी), विराट कोहली (वर्ष के सर्वश्रेष्ठ वनडे खिलाड़ी), मुनाफ पटेल (वर्ष के सर्वश्रेष्ठ वनडे खिलाड़ी), वीरेंद्र सहवाग (वर्ष के सर्वश्रेष्ठ वनडे खिलाड़ी), युवराज सिंह (वर्ष के सर्वश्रेष्ठ वनडे खिलाड़ी), झूलन गोस्वामी (वर्ष की सर्वश्रेष्ठ महिला क्रिकेटर), पूनम रावत (वर्ष की सर्वश्रेष्ठ महिला खिलाड़ी) और अभिनव मुकुंद (वर्ष का सर्वश्रेष्ठ उभरता खिलाड़ी) हैं। इस साल के आईसीसी पुरस्कारों में 10 व्यक्तिगत पुरस्कारों के अलावा वर्ष की सर्वश्रेष्ठ टेस्ट और वनडे टीमों का चयन की ट्राफी भी शामिल होगी तथा उस टीम को भी पुरस्कार दिया जायेगा जिसने अच्छी खेल भावना का परिचय दिया हो। दूसरी बार इनमें एलजी पीपुल्स च्वाइस पुरस्कार भी दिया जाएगा जिसका चयन दुनिया के क्रिकेट प्रशंसकों द्वारा आनलाइन वोटिंग के जरिये किया जाएगा। इस सूची में जोनाथन ट्राट, धोनी, क्रिस गेल, कुमार संगकारा और हाशिम अमला शामिल हैं।